Tarja Filatov

Tarja Katarina Filatov (s. 9. elokuuta 1963 Hämeenlinna) on suomalainen poliitikko. Hän on sosiaalidemokraattien kansanedustaja Hämeen vaalipiiristä ja Eduskunnan toinen varapuhemies vuodesta 2023 lähtien. 
Filatov on oppiarvoltaan yhteiskuntatieteiden ylioppilas Tampereen yliopistossa. Filatov valittiin eduskuntaan ensimmäisen kerran vuoden 1995 eduskuntavaaleissa. Hän on toiminut eduskunnan varapuhemiehenä myös kaksi kertaa aikaisemmin vuosina 2010–2011 ja 2020–2021. Aikaisemmin hän toiminut myös työministerinä Lipposen II hallituksessa, Jäätteenmäen hallituksessa ja Vanhasen I hallituksessa vuosina 2000-2007 sekä sosialidemokraattisen eduskuntaryhmän puheenjohtajana vuosina 2007–2010.
Filatov edustaa SDP:n kokenutta kaartia ja on Suomen pitkäaikaisin työministeri. Filatov pyrki puolueensa puheenjohtajaksi vuonna 2008 mutta hävisi Jutta Urpilaiselle.
Kansanedustajana.
Filatov on toiminut eduskunnan ensimmäisenä varapuhemiehenä 18.12.2020–28.5.2021 ja eduskunnan toisena varapuhemiehenä 2.2.2010–19.4.2011. Hänet valittiin myös vuoden 2023 valtiopäiville toiseksi varapuhemieheksi. Filatov on pisimpään työministerinä toiminut suomalainen ja kuudenneksi pitkäaikaisin naisministeri 2 611 ministeripäivällään. 
Vuosina 2007–2010 Filatov oli sosialidemokraattisen eduskuntaryhmän puheenjohtaja. SDP:n varapuheenjohtajana hän oli vuosina 1990–1991 ja 2002–2008. Vuonna 2014 Filatov valittiin SDP:n puoluevaltuuston puheenjohtajaksi.
Eduskunnassa Filatov toimi työelämä- ja tasa-arvovaliokunnan puheenjohtajana vuosina 2011–2019. Hän on ollut vuodesta 2019 jäsen valtiovarainvaliokunnassa ja tiedusteluvalvontavaliokunnassa sekä jäsen Euroopan neuvoston Suomen valtuuskunnassa. 
Filatov on toiminut vuodesta 2020 Suomen itsenäisyyden juhlarahaston eli Sitran hallintoneuvoston puheenjohtajana.
Kuntapolitiikka.
Tarja Filatov on ollut Hämeenlinnan kaupunginvaltuuston jäsen vuosina 1989–2000 ja uudelleen vuodesta 2009. Hän on ollut muun muassa Hämeen ammattikorkeakoulun ja Verkatehdas Oy:n hallitusten puheenjohtaja.
Kansalaisjärjestöaktiivi.
Filatovilla on ja on ollut useita luottamustehtäviä kansalaisjärjestöissä. Filatov toimii aktiivisesti kansalaisjärjestöissä ja kulttuurin puolestapuhujana. Hän on toiminut Työväen Näyttämöiden Liiton puheenjohtajana vuodesta 2000. Filatov on Ensi- ja turvakotien liiton puheenjohtaja ja Reumaliiton valtuuston puheenjohtaja.
Filatov on toiminut Konserttikeskus ry:n hallituksen puheenjohtajana vuodesta 2021. Vuosina 2011–2019 Filatov toimi tasa-arvoasiain neuvottelukunnan varapuheenjohtajana ja vuosina 2014–2021 romaniasiain neuvottelukunnan puheenjohtajana.
Filatov on yhteiskuntatieteiden ylioppilas. Hän on opiskellut tiedotusoppia Tampereen yliopistossa, muttei saanut graduaan valmiiksi. Hän on toiminut tiedottajana tasa-arvovaltuutetun toimistossa.
Näkemykset.
Arvot.
Filatov sijoittuu vaalikonevastausten perusteella keskusta-vasemmistoon tai vasemmistoon. "Ylen" vaalikoneessa Filatov sijoittuu arvoasteikolla vahvasti liberaalille puolelle. "Helsingin Sanomien" vaalikoneen käyttämällä GAL–TAN-jakaumalla Filatovin näkemykset ilmentävät liberaalivihreyttä (GAL). HS:n vaalikoneeseen Filatovin antamissa näkemyksissä korostuu voimakkaimmin vasemmistolaiset ja liberaalivihreät mielipiteet.
Seksuaali- ja sukupuolipolitiikka.
Filatov on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Filatov on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.
Yksityiselämä.
Filatovin äiti oli ompelija ja isä peltiseppä. Filatov on juuriltaan Kyyrölän kylän venäläisten evakoiden jälkeläisiä. Filatov sai syntyessään liian pienet peukalot, joissa ei ollut jänteitä eikä luita. Lukuisista leikkauksista huolimatta hänen peukalonsa eivät toimi vieläkään tavanomaisesti. Hän alkoi harrastaa teatteria 13-vuotiaana, esiintyi Aulangon satuteatterissa ja oli perustamassa Hämeenlinnan Miniteatteria.